title: A Bizottság (EU) 2020/999 végrehajtási rendelete (2020. július 9.) az (EU) 2016/429 európai parlamenti és tanácsi rendeletnek a szaporítóanyaggal foglalkozó létesítmények engedélyezése és a szarvasmarha-, sertés-, juh-, kecske- és lófélék szaporítóanyagainak nyomonkövethetősége tekintetében történő alkalmazására vonatkozó szabályok megállapításáról (EGT-vonatkozású szöveg)

text:
                  10.7.2020

                  HU

                  Az Európai Unió Hivatalos Lapja

                  L 221/99

         A BIZOTTSÁG (EU) 2020/999 VÉGREHAJTÁSI RENDELETE
         (2020. július 9.)
         az (EU) 2016/429 európai parlamenti és tanácsi rendeletnek a szaporítóanyaggal foglalkozó létesítmények engedélyezése és a szarvasmarha-, sertés-, juh-, kecske- és lófélék szaporítóanyagainak nyomonkövethetősége tekintetében történő alkalmazására vonatkozó szabályok megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre („állategészségügyi rendelet”) (1) és különösen annak 96. cikke (3) bekezdésére és 123. cikkére,
         mivel:

                     (1)

                     Az (EU) 2016/429 rendelet szabályokat állapít meg az állatra vagy emberre átvihető állatbetegségek megelőzésére és leküzdésére vonatkozóan. E szabályok többek között a szarvasmarha-, sertés-, juh-, kecske- és lófélékhez, valamint más fajokhoz tartozó tartott szárazföldi állatok szaporítóanyagaival kapcsolatosak. A rendelet szabályokat állapít meg továbbá a szarvasmarha-, sertés-, juh-, kecske- és lófélék szaporítóanyagaival foglalkozó létesítmények nyilvántartásba vételére és engedélyezésére vonatkozóan. Az (EU) 2016/429 rendelet ezenkívül szabályokat állapít meg a szaporítóanyag-szállítmányok Unión belüli mozgatására vonatkozó nyomonkövethetőségi és állategészségügyi követelményekkel kapcsolatosan is. Felhatalmazza továbbá a Bizottságot arra, hogy az említett rendelet által létrehozott új jogi keret zökkenőmentes működésének biztosítása érdekében felhatalmazáson alapuló jogi aktusokat és végrehajtási jogi aktusokat fogadjon el.

                     (2)

                     Az (EU) 2020/686 felhatalmazáson alapuló bizottsági rendelet (2) az (EU) 2016/429 rendeletet kiegészítő szabályokat állapít meg a szaporítóanyaggal foglalkozó létesítmények engedélyezése, valamint a bizonyos tartott szárazföldi állatok szaporítóanyagait tartalmazó szállítmányok Unión belüli mozgatására vonatkozó nyomonkövethetőségi és állategészségügyi követelmények tekintetében.

                     (3)

                     Ennek megfelelően szabályokat kell megállapítani az (EU) 2016/429 rendeletben megállapított azon követelmények, valamint az (EU) 2020/686 felhatalmazáson alapuló rendeletben megállapított azon kiegészítő szabályok egységes végrehajtása tekintetében, amelyek a felelős személyek által a szarvasmarha-, sertés-, juh-, kecske- és lófélék szaporítóanyagával foglalkozó létesítmények engedélyezése iránti kérelmekben benyújtandó információkra és az ilyen információk benyújtásával kapcsolatos határidőkre vonatkoznak. Szabályokat kell megállapítani továbbá a szarvasmarha-, sertés-, juh-, kecske- és lófélék szaporítóanyagainak jelölésére vonatkozó technikai követelményekre és részletes előírásokra, valamint az e szaporítóanyagok szállítmányainak nyomonkövethetőségére vonatkozó operatív előírásokra vonatkozóan.

                     (4)

                     Az (EU) 2016/429 rendelet 96. cikkének (3) bekezdése úgy rendelkezik, hogy a Bizottság végrehajtási jogi aktusok útján szabályokat állapíthat meg egyrészt a felelős személyek által a szarvasmarha-, sertés-, juh-, kecske- és lófélék szaporítóanyagát előállító azon létesítmények engedélyezése iránti kérelmekben benyújtandó információkat érintően, amelyekből az említett állatok szaporítóanyagát egy másik tagállamba szállítják, másrészt pedig az ilyen információk benyújtásával kapcsolatos határidőket illetően. Az ilyen kérelmek elbírálásához rendelkezésre álló időkeretnek kellően hosszúnak kell lennie ahhoz, hogy az illetékes hatóság mélyreható elemzést végezhessen, ugyanakkor nem eshet későbbre, mint a felelős személyek tevékenységének tervezett megkezdése előtti 90 nap, hogy azok észszerű időn belül megkezdhessék tevékenységüket.

                     (5)

                     mivel az (EU) 2020/686 felhatalmazáson alapuló rendelet öt különböző típusú, szaporítóanyaggal foglalkozó engedélyezett létesítményről rendelkezik, a felelős személyeknek a szarvasmarha-, sertés-, juh-, kecske- és lófélék szaporítóanyagával foglalkozó létesítmények engedélyezése iránti kérelmükben fel kell tüntetniük az ott folytatni kívánt tevékenységek jellegét. A kérelemnek tartalmaznia kell a szaporítóanyaggal foglalkozó létesítmény működésére vonatkozó biológiai biztonsági tervet is. Továbbá, mivel a központ és a munkacsoport állatorvosai fontos szerepet töltenek be a szaporítóanyaggal foglalkozó engedélyezett létesítmények tevékenységeiben, a szaporítóanyaggal foglalkozó létesítmények engedélyezésére irányuló kérelmekben az ő adataikat is meg kell adni.

                     (6)

                     A szarvasmarha-, sertés-, juh-, kecske- és lófélék szaporítóanyagainak elhelyezésére szolgáló műszalmák és egyéb csomagok jelölésére vonatkozó szabályokat uniós szinten kell megállapítani a szaporítóanyagok nyomonkövethetőségének biztosítása érdekében. A jelölésre vonatkozó előírások meghatározásakor figyelembe kell venni a tagállamok által e tekintetben már alkalmazott gyakorlatokat, valamint a Nemzetközi Állatnyilvántartási Bizottság (ICAR) ajánlásait (3). Amennyiben vonalkódot nyomtatnak műszalmára vagy egyéb csomagra, az ICAR azt ajánlja, hogy az vagy legyen 128C típusú, vagy amennyiben más típusú, akkor a nemzeti vonalkód az elején egészüljön ki az egyesült államokbeli National Association of Animal Breedersnél (NAAB, Nemzeti Állattenyésztő Szövetség) (4) bejegyzett, szaporítóanyaggal foglalkozó egyes létesítmények nemzetközi kódjának megfelelő három további számjeggyel.

                     (7)

                     mivel az (EU) 2016/429 rendelet 2021. április 21-től alkalmazandó, ezt a rendeletet is attól a naptól kezdve kell alkalmazni.

                     (8)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Tárgy és hatály
            Ez a rendelet szabályokat határoz meg a szarvasmarha-, sertés-, juh-, kecske- és lófélék szaporítóanyagaira vonatkozóan.
            A szabályok a következőket érintik:

                        a)

                        a felelős személyek által a szarvasmarha-, sertés-, juh-, kecske- és lófélék szaporítóanyagával foglalkozó létesítmények engedélyezése iránti kérelmekben benyújtandó információk, az ilyen információk benyújtásával kapcsolatos határidők, valamint az illetékes hatóságnak a szaporítóanyaggal foglalkozó, általa engedélyezett létesítmények tevékenységének mindenkori beszüntetésére vonatkozó tájékoztatásával kapcsolatos határidők;

                        b)

                        a szarvasmarha-, sertés-, juh-, kecske- és lófélék szaporítóanyagainak jelölésére vonatkozó technikai követelmények és előírások, valamint a nyomonkövethetőségükre vonatkozó operatív követelmények.

            2. cikk
            Fogalommeghatározások
            E rendelet alkalmazásában az (EU) 2020/686 felhatalmazáson alapuló rendelet 2. cikke szerinti fogalommeghatározások alkalmazandók.

            3. cikk
            A felelős személyek által a szarvasmarha-, sertés-, juh-, kecske- és lófélék szaporítóanyagával foglalkozó létesítmények engedélyezése iránti kérelmekben benyújtandó információk

               (1)   A szarvasmarha-, sertés-, juh-, kecske- és lófélék szaporítóanyagával foglalkozó létesítmények engedélyezése iránt az illetékes hatósághoz az (EU) 2016/429 rendelet 94. cikke (1) bekezdése b) pontjának megfelelően kérelmet benyújtó felelős személyek kérelmükben a következő információkat tüntetik fel:

                           a)

                           a szaporítóanyaggal foglalkozó létesítményért felelős személy neve és címe;

                           b)

                           a szaporítóanyaggal foglalkozó létesítményre vonatkozó alábbi adatok:

                                       i.

                                       cím;

                                       ii.

                                       a központ vagy a munkacsoport állatorvosának neve, akit a felelős személy az (EU) 2020/686 felhatalmazáson alapuló rendelet 4. cikke (1) bekezdésének a) pontjának megfelelően nevezett ki;

                                       iii.

                                       az alábbiak közül azon tevékenységtípusok, amelyek végzésére a szaporítóanyagot előállító létesítmény hivatott:

                                                   —

                                                   sperma gyűjtése, feldolgozása és tárolása;

                                                   —

                                                   embriók gyűjtése, feldolgozása és tárolása;

                                                   —

                                                   petesejtek gyűjtése, feldolgozása és tárolása és embriók előállítása, feldolgozása és tárolása;

                                                   —

                                                   friss, hűtött vagy fagyasztott sperma, petesejtek vagy embriók feldolgozása és tárolása;

                                                   —

                                                   friss, hűtött vagy fagyasztott sperma, petesejtek vagy embriók tárolása;

                                       iv.

                                       a szaporítóanyagok feldolgozási módjának leírása, és amennyiben a feldolgozás egészét vagy egy részét más szaporítóanyag-feldolgozó létesítményekben kell elvégezni, e létesítmények neve és elérhetőségi adatai;

                                       v.

                                       a szaporítóanyaggal foglalkozó létesítmény működésére vonatkozó biológiai biztonsági követelmények, amelyek legalább a következő részleteket tartalmazzák:

                                                   —

                                                   a szaporítóanyaggal foglalkozó létesítmény strukturális leírása és terve;

                                                   —

                                                   a szaporítóanyagok gyűjtésére, előállítására, feldolgozására, tárolására és szállítására vonatkozó eljárási standardok a szaporítóanyaggal foglalkozó létesítmény típusának megfelelően;

                                                   —

                                                   a központ állatorvosának vagy a munkacsoport állatorvosának azon eljárásai és utasításai, amelyek az állategészségügyi és biológiai biztonsági követelményeknek a szaporítóanyaggal foglalkozó létesítményben történő végrehajtására vonatkoznak;

                                                   —

                                                   rágcsálók és rovarok elleni védekezési terv;

                                                   —

                                                   információ az (EU) 2020/686 felhatalmazáson alapuló rendelet 8. cikkének megfelelően vezetett nyilvántartás formátumáról;

                                                   —

                                                   a létesítmények és felszerelések tisztítására és fertőtlenítésére vonatkozó eljárások;

                                                   —

                                                   készenléti terv a jegyzékbe foglalt betegségek klinikai tüneteinek jelentkezése esetére, vagy a jegyzékbe foglalt betegségeket okozó állati kórokozókra vonatkozó pozitív vizsgálati eredmények esetére;

                                                   —

                                                   kötelezettségvállalás az illetékes hatóság azt megelőző értesítésére, hogy a szaporítóanyaggal foglalkozó létesítmény működésére vonatkozó biológiai biztonsági követelmények terén bármilyen jelentős változtatást eszközölnének;

                           c)

                           a szaporítóanyagokra vonatkozó alábbi adatok:

                                       i.

                                       a begyűjtendő, előállítandó, feldolgozandó vagy tárolandó szaporítóanyag típusa annak megjelölésével, hogy spermáról, petesejtekről vagy embriókról van-e szó;

                                       ii.

                                       a donor állatok fajai annak megjelölésével, hogy szarvasmarha-, sertés-, juh-, kecske- vagy lófélékről van-e szó;

                                       iii.

                                       a szaporítóanyagok tárolási feltételei annak megjelölésével, hogy azok frissek, hűtöttek vagy fagyasztottak-e.

               (2)   Az (1) bekezdésben említett kérelmet írásban, papíralapú vagy elektronikus formában kell benyújtani.

            4. cikk

               A felelős személyek által a szarvasmarha-, sertés-, juh-, kecske- és lófélék szaporítóanyagával foglalkozó létesítmények engedélyezése iránti kérelmekben benyújtandó információkkal és a
               tevékenység mindenkori beszüntetésére vonatkozóan adandó tájékoztatással kapcsolatos határidők

               (1)   Minden tagállam megállapítja azt a határidőt,

                           a)

                           amelyen belül a felelős személyeknek be kell nyújtaniuk az illetékes hatóság számára:

                                       i.

                                       a 3. cikk (1) bekezdése értelmében előírt információkat;

                                       ii.

                                       a szarvasmarha-, sertés-, juh-, kecske- és lófélék szaporítóanyagával foglalkozó engedélyezett létesítmények tevékenységeinek mindenkori beszüntetésére vonatkozó információkat;

                           b)

                           amelyen belül az illetékes hatóságnak tájékoztatnia kell a felelős személyeket:

                                       i.

                                       a 3. cikk (1) bekezdése értelmében előírt információk benyújtására vonatkozó kötelezettségről;

                                       ii.

                                       az (EU) 2020/686 felhatalmazáson alapuló rendelet 3. cikkének megfelelően benyújtott, a szaporítóanyaggal foglalkozó létesítménynek engedélyezése iránti kérelem esetleges visszautasításáról.

               (2)   Az (1) bekezdés a) pontjának i. alpontjában említett határidők nem eshetnek későbbre, mint a felelős személy szaporítóanyaggal foglalkozó létesítményben való tevékenységének tervezett megkezdése előtti 90 nap.

               (3)   Ha az illetékes hatóság másként nem rendelkezik, a 3. cikk (1) bekezdése b) pontja v. alpontjának nyolcadik franciabekezdésében említett, a szaporítóanyaggal foglalkozó létesítmény működésére vonatkozó biológiai biztonsági követelményekkel kapcsolatos bármely jelentős változtatás jóváhagyottnak kell tekinteni az attól a naptól számított 90 napos időszakon belül, amelyen a felelős személy a változtatásról értesítést küldött.

            5. cikk
            A szarvasmarha-, sertés-, juh-, kecske- és lófélék szaporítóanyagainak jelölésére vonatkozó technikai követelmények és előírások, valamint nyomonkövethetőségére vonatkozó operatív követelmények

               (1)   A szarvasmarha-, sertés-, juh-, kecske- és lófélék szaporítóanyagait az (EU) 2016/429 rendelet 121. cikkének (1) bekezdése szerint megjelölő felelős személyek biztosítják:

                           a)

                           minden olyan műszalmának vagy egyéb csomagnak az (EU) 2020/686 felhatalmazáson alapuló rendelet 10. cikkében megállapított nyomonkövethetőségi követelményeknek, valamint az e rendelet mellékletének 1. részében meghatározott, a jelölésre vonatkozó technikai követelményeknek és előírásoknak megfelelő jelölését, amelyben – egyedi adagok szerint elkülönítve vagy sem – spermát, petesejteket vagy embriókat helyeznek el, tárolnak és szállítanak;

                           b)

                           a szaporítóanyagok nyomonkövethetőségére vonatkozó, a melléklet 2. részében meghatározott operatív követelményeknek való megfelelést.

               (2)   A melléklet 1. részében meghatározott, jelölésre vonatkozó technikai követelmények és előírások alapján minden tagállam szabályokat állapít meg azon műszalmák és egyéb csomagok területén alkalmazott jelölésének jellemzőire és formájára vonatkozóan, amelyekben a szaporítóanyagot elhelyezik, tárolják és szállítják, és ezeket az információkat továbbítja a Bizottságnak és a többi tagállamnak.

            6. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ez a rendelet 2021. április 21-től alkalmazandó.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. július 9-én.

                  a Bizottság részéről

                  az elnök

               Ursula VON DER LEYEN

            (1)  HL L 84., 2016.3.31., 1. o.

            (2)  A Bizottság (EU) 2020/686 felhatalmazáson alapuló rendelete (2019. december 17.) az (EU) 2016/429 európai parlamenti és tanácsi rendeletnek a szaporítóanyaggal foglalkozó létesítmények engedélyezése, valamint a bizonyos tartott szárazföldi állatok szaporítóanyagainak Unión belüli mozgatására vonatkozó nyomonkövethetőségi és állategészségügyi követelmények tekintetében történő kiegészítéséről (HL L 174., 2020.6.3., 1. o.).

            (3)  https://www.icar.org/

            (4)  https://www.naab-css.org/

            MELLÉKLET
            Az 5. cikkben említett, a szarvasmarha-, sertés-, juh-, kecske- és lófélék szaporítóanyagait tartalmazó műszalmák és egyéb csomagok jelölésére vonatkozó technikai követelmények és előírások, valamint nyomonkövethetőségére vonatkozó operatív követelmények

               1. rész

               A sperma, a petesejtek vagy az embriók elhelyezésére, tárolására vagy szállítására szolgáló műszalmák és egyéb csomagok jelölésére vonatkozó technikai követelmények és előírások

                        1.

                        A műszalmán és egyéb csomagokon lévő jelölésnek jól olvashatónak kell lennie, és a jelölésen a nyomtatott vagy kézzel írt információkat világos elrendezésben kell feltüntetni.

                        2.

                        Az 1. pontban említett műszalmán és egyéb csomagokon – akár kód formájában, akár más formában – a következő információkat kell feltüntetni:

                                    a)

                                    a sperma, a petesejtek vagy az embriók gyűjtésének vagy előállításának időpontja, legalább az alábbi formátumok egyikében megadva: nnhhéé, ééhhnn, nn/hh/éé, éé/hh/nn, nn.hh.éé, éé.hh.nn., vagy – feltéve, hogy a 2. rész 2. pontjában foglalt feltételek mindenkor teljesülnek – egy rögzített dátum óta eltelt napok száma, 5 számjegyű kóddal kifejezve;

                                    b)

                                    a donor állat(ok) faja;

                                    c)

                                    az (EU) 2019/2035 felhatalmazáson alapuló bizottsági rendelet (1) 2. cikkének 18. pontjában meghatározott donor állat(ok) azonosító kódja(i), vagy sertésfélék esetében legalább a donor állat(ok) születési helye szerinti létesítménynek az említett felhatalmazáson alapuló rendelet 2. cikkének 15. pontja szerinti egyedi nyilvántartási száma, lófélék esetében pedig az említett felhatalmazáson alapuló rendelet 2. cikkének 17. pontjában meghatározott egyedi kód;

                                    d)

                                    a sperma, a petesejtek vagy az embriók gyűjtését vagy előállítását, feldolgozását és tárolását végző létesítmény egyedi engedélyezési száma vagy egyedi nyilvántartási száma, amelynek tartalmaznia kell a származási ország nevét vagy ISO 3166-1 alpha-2 kódját.

                        3.

                        A donor állat(ok) fajával kapcsolatos, 2. b) pont szerinti információ elhagyható az 1. pontban említett jelölésből, ha donor állat(ok) faja a műszalmára vagy az egyéb csomagra rányomtatott vagy ráírt információ alapján megállapítható.

                                    a)

                                    a sperma, a petesejtek vagy az embriók gyűjtését vagy előállítását, feldolgozását és tárolását végző, szaporítóanyaggal foglalkozó létesítmény egyedi engedélyezési száma vagy a juh- és kecskefélék spermájának gyűjtését, feldolgozását és tárolását végző létesítmény egyedi nyilvántartási száma alapján, vagy

                                    b)

                                    a donor állat(ok) fajtája alapján.

                        4.

                        Amennyiben egy műszalma vagy egyéb csomag egynél több donor állattól gyűjtött spermát vagy embriót tartalmaz, és a műszalmára vagy az egyéb csomagra elegendő hely hiányában nem lehet rányomtatni vagy ráírni mindegyik donor állat azonosítóját, a 2. c) pontban említett kódok vagy számok numerikus kód formájában is megadhatók.

                        5.

                        A műszalmán és az egyéb csomagokon feltüntetett, 1. pont szerinti jelölés tartalmazhat bármely egyéb lényeges információt (például a donor állat(ok) nevét, fajtáját, a szexált sperma nemét vagy a sertésfélékhez tartozó donor állat(ok) egyedi azonosító számát).

                        6.

                        Szexált sperma esetében, amikor egy szaporítóanyag-feldolgozó létesítményben spermaszexálást végeztek, a műszalmán és az egyéb csomagokon feltüntetett, 1. pont szerinti jelölésnek tartalmaznia kell annak a szaporítóanyag-feldolgozó létesítménynek az egyedi engedélyezési számát, ahol a spermaszexálást végezték.
                        Amennyiben a műszalmára vagy az egyéb csomagra elegendő hely hiányában nem lehet rányomtatni vagy ráírni a szaporítóanyag-feldolgozó létesítmény egyedi engedélyezési számát, az egyedi engedélyezési szám numerikus kód formájában is megadható.

                        7.

                        A 2–6. pont szerinti információk részben vagy egészben elektronikusan is kódolhatók a műszalmán vagy az egyéb csomagokon.

               2. rész

               A sperma, a petesejtek vagy az embriók nyomonkövethetőségére vonatkozó operatív követelmények

                        1.

                        Minden szaporítóanyag-szállítmányt kísérnie kell egy olyan leírásnak, amely tartalmazza a sperma, a petesejtek vagy az embriók elhelyezésére szolgáló műszalmára vagy egyéb csomagokra rányomtatott vagy ráírt jelölés magyarázatát.

                        2.

                        A sperma, a petesejtek vagy az embriók begyűjtése vagy előállítása időpontjának feltüntetésére szolgáló, 1. rész 2. a) pontja szerinti rendszert ismertetni kell az e rész 1. pontjában említett leírásban.
                        Amennyiben a dátumot egy rögzített dátum óta eltelt napok számaként, 5 számjegyű kóddal kifejezve tüntetik fel, a rögzített dátumot meg kell adni.

                        3.

                        Amennyiben a műszalmán vagy az egyéb csomagon szereplő jelölés az 1. rész 4. pontjában vagy 6. pontjának második albekezdésében említett numerikus kódokat tartalmaz, az e rész 1. pontjában említett leírásban szerepelnie kell a kódolt információk magyarázatának.

                        4.

                        Amennyiben a műszalmán vagy az egyéb csomagon szereplő jelölés az 1. rész 7. pontjában említett elektronikus kódokat tartalmaz, a szaporítóanyag-szállítmányért felelős személynek rendelkezésre kell bocsátania egy olyan leolvasót, amely lehetővé teszi az elektronikus kód dekódolását.

               (1)  A Bizottság (EU) 2019/2035 felhatalmazáson alapuló rendelete (2019. június 28.) az (EU) 2016/429 európai parlamenti és tanácsi rendeletnek a szárazföldi állatokat tartó létesítményekre és a keltetőkre, valamint a bizonyos tartott szárazföldi állatok és keltetőtojások nyomonkövethetőségére vonatkozó szabályok tekintetében történő kiegészítéséről (HL L 314., 2019.12.5., 115. o.).


title: A Bizottság (EU) 2020/1001 végrehajtási rendelete (2020. július 9.) az egyes tagállamok energiarendszereinek korszerűsítését és energiahatékonyságának javítását célzó beruházásokat támogató modernizációs alap működése tekintetében a 2003/87/EK európai parlamenti és tanácsi irányelv részletes alkalmazási szabályainak megállapításáról

text:
                  10.7.2020

                  HU

                  Az Európai Unió Hivatalos Lapja

                  L 221/107

         A BIZOTTSÁG (EU) 2020/1001 VÉGREHAJTÁSI RENDELETE
         (2020. július 9.)
         az egyes tagállamok energiarendszereinek korszerűsítését és energiahatékonyságának javítását célzó beruházásokat támogató modernizációs alap működése tekintetében a 2003/87/EK európai parlamenti és tanácsi irányelv részletes alkalmazási szabályainak megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei közösségi kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 10d. cikke (12) bekezdésére,
         mivel:

                     (1)

                     A 2003/87/EK irányelv a 2021 és 2030 közötti időszakra létrehozza a modernizációs alapot, amelynek célja támogatni egyes tagállamokban az energiarendszerek korszerűsítésére és az energiahatékonyság javítására irányuló beruházásokat. Amint az a Bizottság „Az európai zöld megállapodás” (2) és „Az európai zöld megállapodáshoz kapcsolódó beruházási terv” (3) című közleményeiben is szerepel, a modernizációs alap végrehajtásának a zöld és társadalmilag igazságos átmenet támogatása révén kell hozzájárulnia az európai zöld megállapodás célkitűzéseinek eléréséhez.

                     (2)

                     A modernizációs alap működésére vonatkozóan részletes szabályokat kell meghatározni, amelyek lehetővé teszik a pénzügyi források zökkenőmentes elosztását a kedvezményezett tagállamok között, különösen azáltal, hogy megállapítják a beruházási javaslatok benyújtására és értékelésére, valamint az alap bevételeinek folyósítására vonatkozó eljárásokat.

                     (3)

                     A modernizációs alap keretében nyújtott finanszírozás belső piaccal való összeegyeztethetőségének biztosítása érdekében a kedvezményezett tagállamoknak a Szerződés 108. cikkének (3) bekezdésével összhangban értesíteniük kell a Bizottságot minden olyan tervezett beruházásról, amely a Szerződés 107. cikkének (1) bekezdése értelmében állami támogatásnak minősül, és amelyre nem vonatkozik már létező jóváhagyott vagy mentesített támogatási program, illetve egyedi határozat. Az alapból fedezhető beruházások értékelését össze kell hangolni az állami támogatások értékelésével, és a beruházási javaslatok benyújtásának szabályait is az állami támogatásokról szóló bejelentések benyújtásának szabályaihoz kell igazítani. Az alapból származó bevételek folyósítását az állami támogatások jóváhagyásától kell függővé tenni.

                     (4)

                     Az európai zöld megállapodás a méltányos átmenetre vonatkozó területi terveket irányoz elő a méltányos átmenet mechanizmusának sarokköveként. Amennyiben egy a modernizációs alap keretében megvalósuló beruházás célja a kedvezményezett tagállam méltányos átmenetre vonatkozó területi tervének végrehajtása, a szóban forgó tagállamnak kötelessége tájékoztatást nyújtani a beruházásnak a területi tervhez való várható hozzájárulásáról annak érdekében, hogy támogassa a terv célkitűzéseivel való összhangot és kiegészítő jelleget.

                     (5)

                     A kedvezményezett tagállamoknak rendszeresen tájékoztatniuk kell az Európai Beruházási Bankot (EBB) és a modernizációs alap beruházási bizottságát (a továbbiakban: beruházási bizottság) a tervezett beruházásokról, hogy elősegítsék a modernizációs alapból származó források folyósításának és kezelésének tervezését. Ez az információ azonban a jövőbeli beruházási javaslatok benyújtása tekintetében semmire nem kötelezheti a kedvezményezett tagállamokat.

                     (6)

                     A 2003/87/EK irányelv 10d. cikkének (2) bekezdésében felsorolt kiemelt területeken végrehajtott beruházások (a továbbiakban: kiemelt beruházások) esetében egyszerűsített eljárást kell alkalmazni az alap bevételeinek folyósítására. A nem kiemelt beruházások műszaki és pénzügyi életképességét, valamint az alap célkitűzéseihez nyújtott hozzáadott értékét átfogó értékelésnek kell alávetni.

                     (7)

                     A 2003/87/EK irányelv 10d. cikkének (2) bekezdése értelmében a modernizációs alap pénzügyi forrásainak legalább 70 %-át kiemelt beruházásokra kell fordítani. A pénzügyi források valamennyi kedvezményezett tagállam közötti méltányos elosztásának biztosítása érdekében ezt a követelményt alkalmazni kell az egyes kedvezményezett tagállamok alapból való egyéni részesedésére is.

                     (8)

                     A beruházások modernizációs alapból történő finanszírozása a kedvezményezett tagállam rendelkezésére álló források elérhetőségétől és a kiemelt beruházásokra elkülönített források arányától függ. A beruházási javaslatok EBB vagy adott esetben a beruházási bizottság általi értékelését, valamint a források Bizottság általi folyósítását féléves ciklusokban kell megszervezni annak érdekében, hogy biztosítani lehessen a források elosztásának szoros nyomon követését és a folyósítási folyamat hatékonyságát.

                     (9)

                     A modernizációs alap működését biztosító eljárásoknak figyelembe kell venniük a kedvezményezett tagállamok által benyújtott programok sajátosságait. Amint az EBB megerősíti, hogy a program kiemelt beruházásnak minősül, vagy adott esetben a beruházási bizottság javasolja a nem kiemelt program finanszírozását, és amint a Bizottság dönt a források első részletének folyósításáról a program számára, a kedvezményezett tagállamnak új javaslatot kell benyújtania a későbbi folyósításokra vonatkozóan. Bármely későbbi folyósítás kapcsán az EBB általi megerősítésnek vagy adott esetben a beruházási bizottság ajánlásának a kedvezményezett tagállam rendelkezésére álló pénzeszközök elérhetőségének ellenőrzésére kell korlátozódnia, a nem kiemelt beruházásnak minősülő programok tekintetében pedig a 2003/87/EK irányelv 10d. cikkének (2) bekezdésében és 10d. cikke (6) bekezdése második albekezdésének negyedik mondatában a megengedhető támogatásra vonatkozóan meghatározott küszöbértékek betartásának ellenőrzésére. Ezen túlmenően egyszerűsített szabályokat kell alkalmazni a programokra vonatkozó, a kedvezményezett tagállamok általi éves jelentéstételre.

                     (10)

                     A leállított beruházások nem részesülhetnek további finanszírozásban a modernizációs alapból. A leállított beruházásokra már kifizetett, de e beruházásokra még fel nem használt összegeket rendelkezésre kell bocsátani más beruházások finanszírozására.

                     (11)

                     Részletes szabályokat kell megállapítani a beruházási bizottság összetételére és működésére vonatkozóan.

                     (12)

                     A 2003/87/EK irányelv 10d. cikkének (3) bekezdése értelmében az EBB felel a modernizációs alap bevételeinek kezeléséért. E célból az EBB-nek olyan eszközkezelési iránymutatásokat kell kidolgoznia, amelyek támogatják az irányelv célkitűzéseit, és amelyek összhangban vannak az EBB belső szabályaival. Az EBB-nek emellett a modernizációs alap végrehajtásához kapcsolódó egyéb feladatokat is el kell látnia a 2003/87/EK irányelvben meghatározottak szerint. Az említett feladatok végrehajtásának konkrét feltételeit a Bizottság és az EBB közötti megállapodásban kell rögzíteni. Az EBB költségeinek megtérítésére szolgáló mechanizmusnak igazodnia kell ezekhez a feladatokhoz, és figyelembe kell vennie az egyes kedvezményezett tagállamok által benyújtott beruházási javaslatok számát és összetettségét, valamint azt, hogy a javaslatok kiemelt vagy nem kiemelt beruházásokra vonatkoznak-e.

                     (13)

                     Amennyiben a tagállamok úgy döntenek, hogy a kibocsátási egységek árverés útján történő értékesítéséből származó bevételeket a modernizációs alap végrehajtásával kapcsolatos költségeik finanszírozására használják fel, az ilyen költségek a 2003/87/EK irányelv 10. cikke (3) bekezdésének i) pontjában említett igazgatási költségeknek minősülhetnek, és ezért beszámíthatók az árverésből származó bevételek 50 %-ának az éghajlattal kapcsolatos felhasználására vonatkozó célkitűzésbe.

                     (14)

                     Egyértelmű nyomonkövetési és jelentéstételi szabályokat kell megállapítani annak érdekében, hogy a Bizottság teljeskörű és időszerű tájékoztatást kapjon az egyes beruházások előrehaladásáról és a modernizációs alap általános végrehajtásáról.

                     (15)

                     Az e rendeletben előírt intézkedések összhangban vannak az Éghajlatváltozási Bizottság véleményével,

               ELFOGADTA EZT A RENDELETET:
         I. FEJEZET

            ÁLTALÁNOS RENDELKEZÉSEK

            1. cikk
            Tárgy
            Ez a rendelet részletes szabályokat állapít meg a modernizációs alap működésére vonatkozóan a következők tekintetében:

                        a)

                        a beruházások finanszírozására vonatkozó javaslatok benyújtása;

                        b)

                        a kiemelt és nem kiemelt beruházások értékelése;

                        c)

                        a modernizációs alap forrásainak kezelése, folyósítása és kifizetése;

                        d)

                        a modernizációs alap beruházási bizottságának (a továbbiakban: beruházási bizottság) összetétele és működése;

                        e)

                        nyomon követés, jelentéstétel, értékelés és ellenőrzés;

                        f)

                        tájékoztatás és átláthatóság.

            2. cikk
            Fogalommeghatározások
            E rendelet alkalmazásában:

                        1.

                        „kezdeményezett tagállam”: a 2003/87/EK irányelv IIb. mellékletében felsorolt tagállam;

                        2.

                        „nem kiemelt beruházás”: olyan beruházás, amely nem tartozik a 2003/87/EK irányelv 10d. cikkének (2) bekezdésében felsorolt területek egyikéhez sem;

                        3.

                        „nem kiemelt kisebb projekt”: olyan állami támogatásban részesülő nem kiemelt beruházás, amelynek teljes állami támogatási összege megfelel az 1407/2013/EU bizottsági rendelet (4) 3. cikke szerinti csekély összegű támogatás kritériumainak;

                        4.

                        „kiemelt beruházás”: olyan beruházás, amely a 2003/87/EK irányelv 10d. cikkének (2) bekezdésében felsorolt területek legalább egyikéhez tartozik;

                        5.

                        „program”: olyan beruházási javaslat, amely megfelel a következő kritériumoknak:

                                    a)

                                    a modernizációs alap célkitűzéseivel összhangban álló, következetes prioritásokra épül, és a program keretében megvalósuló projektek jellemzői alapján kiemelt vagy nem kiemelt beruházásnak minősíthető;

                                    b)

                                    egy évnél hosszabb időtartamra szól;

                                    c)

                                    nemzeti vagy regionális léptékű; és

                                    d)

                                    célja egynél több, a program keretében megvalósítandó projektek kezdeményezéséért vagy kezdeményezéséért és végrehajtásáért felelős köz- vagy magánjogi személy vagy jogalany támogatása.

         II. FEJEZET

            A BERUHÁZÁSOK FINANSZÍROZÁSA

            3. cikk
            A beruházások áttekintése

               (1)   Valamennyi kedvezményezett tagállam minden év november 30-ig az Európai Beruházási Bank (EBB) és a beruházási bizottság rendelkezésére bocsátja azon beruházások áttekintését, amelyekre vonatkozóan a következő két naptári évben beruházási javaslatokat kíván benyújtani, valamint a korábbi áttekintésben szereplő beruházásokról szóló naprakész információkat.

               (2)   Az (1) bekezdésben említett áttekintésben a kedvezményezett tagállam minden tervezett beruházásról a következő információkat adja meg:

                           a)

                           a projekt-előterjesztő, illetve a programirányító hatóság neve;

                           b)

                           a beruházás konkrét helyszíne, illetve a program földrajzi hatálya;

                           c)

                           a beruházás becsült összköltsége;

                           d)

                           a beruházási terület és a beruházás összefoglaló ismertetése;

                           e)

                           adott esetben a beruházáshoz nyújtandó állami támogatás elbírálásának állása;

                           f)

                           a modernizációs alapból nyújtandó finanszírozás becsült összege és a tervezett finanszírozási javaslatok vázlata.

               (3)   Az áttekintésben szereplő információk nem kötelező erejűek a kedvezményezett tagállamra nézve a beruházási javaslatok 4. cikkel összhangban történő benyújtás tekintetében.

            4. cikk
            A beruházási javaslatok benyújtása

               (1)   A kedvezményezett tagállamok a naptári év során bármikor benyújthatnak beruházási javaslatokat az EBB-nek és a beruházási bizottságnak.
               A beruházási javaslatok benyújtásakor a kedvezményezett tagállamok rendelkezésre bocsátják az I. mellékletben meghatározott információkat.
               A kedvezményezett tagállam jelzi, hogy a pályázat kiemelt vagy nem kiemelt beruházásra vonatkozik-e.

               (2)   Amennyiben egy beruházás egy programot érint, a kedvezményezett tagállam az (1) bekezdéssel összhangban beruházási javaslatot nyújt be, és meghatározza a program keretében első folyósításként kért összeget.
               Miután a Bizottság a 8. cikk (1) bekezdésével összhangban határozatot hozott a program céljára történő első folyósításról, a kedvezményezett tagállamnak minden további folyósítás érdekében újabb javaslatot kell benyújtania, amelyben megállapításra kerül a folyósítandó összeg, és amely adott esetben tartalmazza a programra vonatkozó naprakész információkat.

               (3)   Amennyiben a kedvezményezett tagállam ugyanabban a féléves folyósítási ciklusban több elbírálandó beruházási javaslatot nyújt be, meg kell jelölnie mind a kiemelt, mind a nem kiemelt beruházások értékelésének prioritási sorrendjét. Ha a tagállam nem ad meg prioritási sorrendet, az EBB vagy adott esetben a beruházási bizottság a javaslatokat benyújtásuk sorrendjében értékeli.

               (4)   Nem kiemelt kisebb projektre vonatkozó javaslat csak egy program részeként nyújtható be.

               (5)   A kedvezményezett tagállam nem kérheti a modernizációs alap forrásaiból olyan beruházási költségek finanszírozását, amelyeket más uniós vagy nemzeti eszköz finanszíroz.

            5. cikk
            A rendelkezésre álló források

               (1)   A beruházási bizottság 11. cikk (1) bekezdésében említett ülése előtt négy héttel az EBB tájékoztatja a kedvezményezett tagállamot, a beruházási bizottságot és a Bizottságot az adott tagállam számára a modernizációs alapból beruházások finanszírozására rendelkezésre álló források összegéről (a továbbiakban: a rendelkezésre álló forrásokról szóló nyilatkozat).

               (2)   A rendelkezésre álló forrásokról szóló nyilatkozat a következőket tartalmazza:

                           a)

                           az EBB-nél fenntartott összeg, amelybe nem számítanak bele a már folyósított, de a 9. cikkben foglaltaknak megfelelően még ki nem fizetett összegek, sem az EBB-nek az 12. cikk (3) bekezdésében említett megállapodásban meghatározott költségei;

                           b)

                           a leállított beruházásokra folyósított összegek, amelyek növelik a modernizációs alapból a kedvezményezett tagállam számára elérhető forrásokat a 10. cikk (2) bekezdésében említett bizottsági határozattal összhangban.

               (3)   A rendelkezésre álló forrásokról szóló nyilatkozat záródátuma az (1) bekezdés szerinti tájékoztatást megelőző naptári hónap utolsó napja.

               (4)   Az (1)–(3) bekezdés sérelme nélkül a kedvezményezett tagállam bármikor tájékoztatást kérhet az EBB-től a részére elkülönített, az EBB birtokában lévő összegről.

            6. cikk
            A kiemelt beruházások megerősítése

               (1)   A kedvezményezett tagállamok által kiemelt beruházásként benyújtott beruházási javaslatokat az EBB a naptári év első féléves folyósítási ciklusában értékeli, amennyiben azok a beruházási bizottság 11. cikk (1) bekezdésében említett első féléves ülése előtt legalább hat héttel benyújtásra kerültek.
               Ha a beruházási javaslatokat a beruházási bizottság 11. cikk (1) bekezdésében említett első féléves ülését megelőző hat héten belül, de legalább hat héttel a bizottság második féléves ülése előtt nyújtják be, azokat a naptári év második féléves folyósítási ciklusában kell értékelni.
               Ha a beruházási javaslatokat a beruházási bizottság 11. cikk (1) bekezdésében említett második féléves ülését megelőző hat héten belül nyújtják be, azokat a következő naptári év első féléves folyósítási ciklusában kell értékelni.

               (2)   Az EBB kérheti a kedvezményezett tagállamtól, hogy juttasson el részére minden olyan információt vagy dokumentumot, amelyet a beruházás értékeléséhez szükségesnek tart, feltéve, hogy a szóban forgó információt vagy dokumentumokat megköveteli az I. melléklet. Az EBB indokolatlan késedelem nélkül bekéri ezeket az információkat vagy dokumentumokat. Ha a kedvezményezett tagállam a beruházási bizottság 11. cikk (1) bekezdésében említett ülését megelőző hat héten belül bocsátja rendelkezésre a kért információkat vagy dokumentumokat, az EBB a következő féléves folyósítási ciklusra halaszthatja a javaslat értékelését.

               (3)   Ha az EBB azon a véleményen van, hogy a javaslat nem kiemelt beruházásra vonatkozik, legkésőbb a javaslat benyújtásától számított négy héten belül tájékoztatja erről a kedvezményezett tagállamot, és megindokolja döntését. Ebben az esetben a javaslatot a 7. cikkben meghatározott követelményeknek és határidőknek megfelelően kell értékelni.

               (4)   Ha a javaslat nem felel meg a 2003/87/EK irányelv 10d. cikke (1) bekezdésében vagy az e rendeletben meghatározott követelményeknek, az EBB legkésőbb a javaslat benyújtásától számított négy héten belül visszaküldi a javaslatot a kedvezményezett tagállamnak, és megindokolja döntését. Az EBB erről haladéktalanul tájékoztatja a beruházási bizottságot.

               (5)   A javaslat értékelése magában foglalja a tervezett beruházás költségeinek ellenőrzését, kivéve, ha a Bizottság ellenőrizte a kapott támogatás összegének arányosságát a vonatkozó állami támogatási eljárás keretében.

               (6)   Az EBB az alkalmazandó uniós jogot tiszteletben tartva értékeli a javaslatot.

               (7)   Az EBB erősítheti meg, hogy a javaslat kiemelt beruházásra vonatkozik, amennyiben teljesülnek a következő feltételek:

                           a)

                           a kedvezményezett tagállam igazolta, hogy a beruházás megfelel a 2003/87/EK irányelv 10d. cikkének (1) bekezdésében meghatározott követelményeknek, és az említett irányelv 10d. cikkének (2) bekezdésében felsorolt területek legalább egyikéhez tartozik;

                           b)

                           a kedvezményezett tagállam elegendő forrással rendelkezik az 5. cikk (1) bekezdésében említett, a rendelkezésre álló forrásokról szóló nyilatkozatnak megfelelően és az e cikk (9) bekezdésével összhangban már megerősített beruházásokra folyósítandó összegek levonását követően;

                           c)

                           a kedvezményezett tagállam bizonyítékot szolgáltatott arra vonatkozóan, hogy a beruházási javaslat megfelel az alábbi követelmények valamelyikének:

                                       —

                                       az állami támogatás a Bizottság határozatával összhangban jóváhagyásra került;

                                       —

                                       a 651/2014/EU bizottsági rendelet (5) értelmében mentesül az állami támogatásra vonatkozó bejelentési kötelezettség alól;

                                       —

                                       az EUMSZ 107. cikkének (1) bekezdése szerint nem tekintendő állami támogatásnak;

                           d)

                           a kedvezményezett tagállam írásban megerősítette, hogy a beruházás megfelel az uniós és a nemzeti jog egyéb alkalmazandó követelményeinek;

                           e)

                           a kedvezményezett tagállam által a más uniós és nemzeti eszközök hozzájárulásaival kapcsolatban nyújtott tájékoztatás szerint a modernizációs alapból igényelt összegek nem olyan beruházási költségeket hivatottak fedezni, amelyeket más uniós vagy nemzeti eszköz finanszíroz.

               (8)   Amennyiben a javaslat egy, az EBB által az első folyósítást megelőzően a (9) bekezdéssel összhangban megerősített programhoz kapcsolódó későbbi folyósításra vonatkozik, a javaslat EBB általi értékelése a (7) bekezdés b) pontjának megfelelően a rendelkezésre álló források ellenőrzésére korlátozódik, feltéve, hogy a program nem módosult.

               (9)   Az EBB legkésőbb két héttel a beruházási bizottság 11. cikk (1) bekezdésében említett ülése előtt határoz a javaslat kiemelt beruházásként történő megerősítéséről.
               Az EBB haladéktalanul tájékoztatja az érintett kedvezményezett tagállamot és a Bizottságot az első albekezdésben említett határozatról.

               (10)   Az EBB legkésőbb egy héttel a beruházási bizottság 11. cikk (1) bekezdésében említett ülése előtt tájékoztatja a bizottságot az egyes kedvezményezett tagállamok azon beruházási javaslatairól, amelyeket e cikk (9) bekezdésével összhangban kiemelt beruházásnak minősített, valamint az egyes beruházások céljára folyósítandó összegekről.

            7. cikk
            A nem kiemelt beruházásokra vonatkozó ajánlások

               (1)   A kedvezményezett tagállamok által nem kiemelt beruházásként benyújtott beruházási javaslatokat a beruházási bizottság a naptári év első féléves folyósítási ciklusában értékeli, amennyiben azok a beruházási bizottság 11. cikk (1) bekezdésében említett első féléves ülése előtt legalább tíz héttel benyújtásra kerültek.
               Ha a beruházási javaslatokat a beruházási bizottság 11. cikk (1) bekezdésében említett első féléves ülését megelőző tíz héten belül, de legalább tíz héttel a bizottság második féléves ülése előtt nyújtják be, azokat a naptári év második féléves folyósítási ciklusában kell értékelni.
               Ha a beruházási javaslatokat a beruházási bizottság 11. cikk (1) bekezdésében említett második féléves ülését megelőző tíz héten belül nyújtják be, azokat a következő naptári év első féléves folyósítási ciklusában kell értékelni.

               (2)   Az EBB legkésőbb két héttel a beruházási bizottság 11. cikk (1) bekezdésében említett ülése előtt elvégzi a javaslat technikai és pénzügyi átvilágítását, beleértve a várható kibocsátáscsökkentésekre vonatkozó értékelést.

               (3)   Az EBB kérheti a kedvezményezett tagállamtól, hogy juttasson el részére minden olyan információt vagy dokumentumot, amelyet a beruházás technikai és pénzügyi átvilágításához szükségesnek tart, feltéve, hogy a szóban forgó információt vagy dokumentumokat megköveteli az I. melléklet. Az EBB indokolatlan késedelem nélkül bekéri ezeket az információkat vagy dokumentumokat. Ha a kedvezményezett tagállam a beruházási bizottság 11. cikk (1) bekezdésében említett ülését megelőző tíz héten belül bocsátja rendelkezésre a kért információt vagy dokumentumokat, az EBB a következő féléves folyósítás ciklusra halaszthatja az átvilágítás elvégzését.

               (4)   Az EBB által végzett pénzügyi átvilágítás magában foglalja a tervezett beruházás költségeinek ellenőrzését, kivéve, ha a Bizottság ellenőrizte a kapott támogatás összegének arányosságát a vonatkozó állami támogatási eljárás keretében.

               (5)   Az EBB az alkalmazandó uniós jogot tiszteletben tartva végzi az átvilágítást.

               (6)   Az EBB által végzett átvilágítás eredményeihez csatolni kell az EBB képviselőjének nyilatkozatát a beruházási javaslat finanszírozásának jóváhagyásáról. Az EBB az átvilágítás eredményeit haladéktalanul továbbítja a beruházási bizottságnak.

               (7)   A beruházási bizottság akkor adhat ki ajánlást a beruházási javaslat finanszírozására, amennyiben teljesülnek a következő feltételek:

                           a)

                           a kedvezményezett tagállam igazolta, hogy a beruházás megfelel a 2003/87/EK irányelv 10d. cikkének (1) bekezdésében meghatározott követelményeknek;

                           b)

                           a kedvezményezett tagállam elegendő forrással rendelkezik az 5. cikk (1) bekezdésében említett, a rendelkezésre álló forrásokról szóló nyilatkozatnak megfelelően és a 6. cikk (10) bekezdésében meghatározott információkkal összhangban folyósítandó összegek levonását követően, valamint az e cikk (9) bekezdésével összhangban már kiadott ajánlások alapján;

                           c)

                           a kiemelt beruházásokra elkülönített források aránya a kedvezményezett tagállam által felhasznált források teljes összegének legalább 70 %-a, beleértve a következő forrásokat:

                                       —

                                       a kiemelt és nem kiemelt beruházásokra már folyósított összegek,

                                       —

                                       a 6. cikk (10) bekezdésében meghatározott információk alapján még folyósítandó összegek,

                                       —

                                       a (9) bekezdés alapján már kiadott ajánlásokkal összhangban még folyósítandó összegek,

                                       —

                                       az értékelés tárgyát képező beruházási javaslathoz igényelt összegek;

                           d)

                           a finanszírozás összhangban van a 2003/87/EK irányelv 10d. cikke (6) bekezdése második albekezdésének negyedik mondatával;

                           e)

                           a kedvezményezett tagállam bizonyítékot szolgáltatott arra vonatkozóan, hogy a beruházási javaslat megfelel az alábbi követelmények bármelyikének:

                                       —

                                       az állami támogatás a Bizottság határozatával összhangban jóváhagyásra került,

                                       —

                                       a 651/2014/EU rendelet értelmében mentesül az állami támogatásra vonatkozó bejelentési kötelezettség alól,

                                       —

                                       az EUMSZ 107. cikkének (1) bekezdése szerint nem tekintendő állami támogatásnak;

                           f)

                           a kedvezményezett tagállam írásban megerősítette, hogy a beruházás megfelel az uniós és a nemzeti jog egyéb alkalmazandó követelményeinek;

                           g)

                           a kedvezményezett tagállam által a más uniós és nemzeti eszközök hozzájárulásaival kapcsolatban nyújtott tájékoztatás szerint a modernizációs alaptól igényelt összegek nem ugyanazokat a beruházási költségeket hivatottak fedezni, mint amelyeket más uniós vagy nemzeti eszköz finanszíroz.

               (8)   Amennyiben a javaslat egy, a beruházási bizottság által az első folyósítást megelőzően a (9) bekezdéssel összhangban finanszírozásra javasolt programhoz kapcsolódó későbbi folyósításra vonatkozik, nincs szükség az EBB által végzett átvilágításra, és a javaslat bizottság általi értékelése a (7) bekezdés b), c) és d) pontjában meghatározott követelményeknek való megfelelés ellenőrzésére korlátozódik, feltéve, hogy a program nem módosult.

               (9)   A beruházási bizottság a 11. cikk (1) bekezdésében említett ülésen ajánlást ad ki a beruházási javaslatra vonatkozóan, amelyben meghatározza a modernizációs alapból biztosított támogatás összegét, megindokolja döntését, valamint javaslatot tesz a megfelelő finanszírozási eszközökre.

               (10)   Ha a beruházási bizottság nem javasolja a beruházás finanszírozását, döntését alá kell támasztania. Ebben az esetben a beruházás nem támogatható a modernizációs alapból. Az érintett tagállam a beruházási bizottság megállapításainak figyelembevételével felülvizsgálhatja a beruházási javaslatot, és bármely következő féléves folyósítási ciklusban új beruházási javaslatot nyújthat be.

            8. cikk
            A Bizottság folyósítási határozata

               (1)   Az e rendelet 11. cikkének (1) bekezdésében említett ülést követően a Bizottság mihamarabb elfogadja a 2003/87/EK irányelv 10d. cikkének (3) bekezdésében említett határozatot, amelyben megállapításra kerül a modernizációs alapból az EBB által kiemelt beruházásként megerősített vagy a beruházási bizottság által finanszírozásra javasolt egyes beruházások céljára folyósítandó források összege (a továbbiakban: folyósítási határozat).
               A modernizációs alap forrásainak valamely program céljára történő folyósítására vonatkozó határozatban meg kell határozni az első vagy adott esetben az azt követő folyósítások összegét.

               (2)   A Bizottság értesíti az érintett kedvezményezett tagállamokat a folyósítási határozatról, és tájékoztatja az EBB-t és a beruházási bizottságot is.

            9. cikk
            Kifizetések
            A folyósítási határozat időpontjától számított 30 napon belül az EBB átutalja a kedvezményezett tagállamnak a modernizációs alapból nyújtott támogatás megfelelő összegét.

            10. cikk
            Leállított beruházások

               (1)   A kedvezményezett tagállam által a 13. cikkben említett éves jelentésben benyújtott igazoló dokumentumok fényében a következő esetek bármelyikében leállítottnak tekintendő a beruházás:

                           a)

                           a projekt-előterjesztő vagy a programirányító hatóság két egymást követő éven keresztül nem finanszírozta a beruházást;

                           b)

                           a projekt-előterjesztő a Bizottság vonatkozó folyósítási határozatának időpontjától számított öt éven belül nem költötte el a beruházásra a modernizációs alapból folyósított támogatás teljes összegét.

                     A b) pont nem alkalmazandó a programokra.

               (2)   A leállított beruházásra már folyósított összeget a Bizottság a 8. cikkel összhangban elfogadott határozattal módosítja, levonva abból minden olyan összeget, amelyet a kedvezményezett tagállam a projekt-előterjesztőnek vagy a programirányító hatóságnak még nem fizetett ki. E ki nem fizetett összegek növelik a modernizációs alapból az érintett tagállam számára az 5. cikk (2) bekezdésének b) pontjával összhangban rendelkezésre álló forrásokat, és azokat az EBB által a jövőben az érintett tagállam számára a 9. cikk alapján teljesítendő kifizetésekkel szemben kell elszámolni.

               (3)   E cikk (1) bekezdésének sérelme nélkül a rendelkezésre álló forrásokra vonatkozó, az 5. cikk (3) bekezdésében említett nyilatkozat zárónapja előtt a kedvezményezett tagállam tájékoztathatja a Bizottságot a leállított beruházásról, és kérheti a folyósítási határozat módosítását e cikk (2) bekezdésével összhangban. Ez a kérelem vonatkozhat a projekt-előterjesztőnek vagy a programirányító hatóságnak még ki nem fizetett összegekre, valamint a projekt-előterjesztőnek vagy a programirányító hatóságnak már kifizetett, de a kedvezményezett tagállam által később visszakövetelt összegekre. A kedvezményezett tagállam a kérelmet megfelelő igazoló dokumentumokkal támasztja alá. E cikk (2) bekezdése alkalmazandó a folyósítási határozat módosítására, a modernizációs alapból az érintett tagállam számára hozzáférhető források növelésére, valamint az alapba visszafizetett összegnek az EBB által a tagállamnak történő bármely jövőbeli kifizetéssel szemben történő elszámolására.

            11. cikk
            A beruházási bizottság működése

               (1)   A beruházási bizottság évente kétszer, legkésőbb július 15-ig és december 15-ig ülésezik. A beruházási bizottság titkársága közli a tagállamokkal az ülés időpontját, amint a dátum ismertté válik.

               (2)   A bizottság akkor határozatképes, ha a kedvezményezett tagállamok képviselőinek legalább a fele, a nem kedvezményezett tagállamok valamennyi képviselője, valamint a Bizottság és az EBB képviselői jelen vannak, kivéve, ha a bizottság a 2003/87/EK irányelv 10d. cikke (7) bekezdése második albekezdésének első és második mondata szerinti ajánlást ad ki.

               (3)   A nem kedvezményezett tagállamok az összes jelölt közül három képviselőt szavazhatnak be a beruházási bizottságba. Minden nem kedvezményezett tagállam egy jelöltet ajánlhat. A legtöbb szavazatot kapott három jelölt kerül megválasztásra. Ha két vagy több jelölt ugyanannyi szavazatot kapna, és ennek eredményeként háromnál több jelöltet választanának meg, a szavazást folytatni kell valamennyi jelölt, kivéve a legtöbb, és adott esetben a második legtöbb szavazatot elnyert jelölt részvételével.

               (4)   A beruházási bizottság tagjai nem rendelkezhetnek olyan közvetlen vagy közvetett pénzügyi vagy egyéb érdekeltséggel a modernizációs alapból támogatására jogosult iparágakban, ami befolyásolhatja pártatlanságukat, vagy objektíven ilyenként értelmezhető. A közérdeket szem előtt tartva és függetlenül járnak el. Mielőtt a beruházási bizottságban megkezdik működésüket, érdekeltségi nyilatkozatot tesznek, és lényeges változás esetén frissítik azt.

               (5)   Az EBB adminisztratív és logisztikai támogatást nyújt a beruházási bizottságnak (a titkárságnak), ideértve a modernizációs alapot bemutató honlap kezeléséhez nyújtott támogatást.

               (6)   A Bizottság illetékes szervezeti egységének javaslatára a beruházási bizottság megállapítja eljárási szabályzatát, amely különösen a következőkre vonatkozó eljárásokat határozza meg:

                           a)

                           a beruházási bizottság tagjainak és megfigyelőinek, valamint póttagjainak a kinevezése;

                           b)

                           a beruházási bizottság üléseinek megszervezése;

                           c)

                           az összeférhetetlenségre vonatkozó részletes szabályok, beleértve az érdekeltségi nyilatkozat mintáját.

               (7)   A beruházási bizottság tagjai a bizottság munkájában való részvételükért nem részesülnek díjazásban vagy költségtérítésben.

            12. cikk
            Az eszközkezelésre vonatkozó iránymutatások és megállapodás az EBB-vel

               (1)   Az EBB eszközkezelési iránymutatásokat dolgoz ki a modernizációs alapból származó bevételek kezelésére, figyelembe véve a 2003/87/EK irányelv célkitűzéseit és az EBB belső szabályait.

               (2)   A tagállamokkal folytatott konzultációt követően a Bizottság megállapodást köt az EBB-vel, amelyben meghatározza azokat a konkrét feltételeket, amelyek mellett az EBB ellátja a modernizációs alap végrehajtásával kapcsolatos feladatait. Ezek a feltételek a következő feladatokra vonatkoznak:

                           a)

                           a kibocsátási egységeknek a modernizációs alap javára történő árverésre bocsátása és értékesítése, az 1031/2010/EU bizottsági rendelettel (6) összhangban;

                           b)

                           a modernizációs alap bevételeinek kezelése;

                           c)

                           a kiemelt beruházásokra vonatkozó javaslatok 6. cikk szerinti megerősítése és a nem kiemelt beruházásokra vonatkozó javaslatok 7. cikk szerinti átvilágítása;

                           d)

                           a beruházási bizottság titkárságának biztosítása, ideértve a modernizációs alapot bemutató honlap kezelését;

                           e)

                           a beruházási bizottság 14. cikk szerinti jelentései tervezeteinek elkészítése.

               (3)   A (2) bekezdésben említett megállapodásban meg kell határozni az EBB feladatainak ellátása során felmerülő költségek megtérítésének mechanizmusát. A kiemelt beruházások megerősítéséhez és a nem kiemelt beruházások átvilágításához kapcsolódó költségmegtérítési mechanizmusnak figyelembe kell vennie az egyes kedvezményezett tagállamok által benyújtott pályázatok számát és összetettségét. Az EBB feladatainak ellátásával járó költségeket az 5. cikk (2) bekezdésének a) pontjában említett, az egyes kedvezményezett tagállamok rendelkezésére álló forrásokból kell finanszírozni. Az EBB jelentést tesz a Bizottságnak és a tagállamoknak a megállapodás szerinti feladatok teljesítéséről és a kapcsolódó költségekről.

         III. FEJEZET

            NYOMON KÖVETÉS, JELENTÉSTÉTEL, ÉRTÉKELÉS ÉS ELLENŐRZÉS

            13. cikk
            A kedvezményezett tagállamok általi nyomon követés és jelentéstétel

               (1)   A kedvezményezett tagállamok nyomon követik a modernizációs alapból finanszírozott beruházások végrehajtását. A kedvezményezett tagállamok minden év április 30-ig éves jelentést nyújtanak be a Bizottsághoz az előző évre vonatkozóan, amely tartalmazza a II. mellékletben meghatározott információkat.

               (2)   Az (1) bekezdésben említett éves jelentéshez a következő információkat kell csatolni:

                           a)

                           a modernizációs alapból a beruházások előző évi finanszírozását igazoló dokumentumok;

                           b)

                           éves pénzügyi kimutatás minden egyes beruházásra vonatkozóan, illetve program esetében a program előző évi kiadásaira vonatkozó összesített adatokat tartalmazó pénzügyi kimutatás.

            14. cikk
            A beruházási bizottság jelentései

               (1)   A beruházási bizottságnak a 2003/87/EK irányelv 10d. cikke (11) bekezdésének első mondatában említett éves jelentése a következő információkat tartalmazza:

                           a)

                           a beérkezett beruházási javaslatok száma, beleértve a beruházási terület meghatározását;

                           b)

                           a kiadott ajánlások száma és az egyes ajánlások összefoglaló következtetései;

                           c)

                           az EBB által végzett technikai és pénzügyi átvilágítás alapján a javasolt beruházásokkal kapcsolatban levont főbb következtetések áttekintése;

                           d)

                           az ajánlások kibocsátásának eljárási szempontjaival kapcsolatos gyakorlati tapasztalatok.

               (2)   Az EBB által készített tervezet alapján a beruházási bizottság minden év március 15-ig elfogadja az előző évre vonatkozó végleges jelentést, és azt haladéktalanul benyújtja a Bizottsághoz.

            15. cikk
            Az alap felülvizsgálata és értékelése

               (1)   A 2003/87/EK irányelv 10d. cikke (11) bekezdésének második mondatában említett, a Bizottság által elvégzendő felülvizsgálat a következő területekre terjed ki:

                           a)

                           a kiemelt beruházások EBB általi megerősítése;

                           b)

                           a nem kiemelt beruházások beruházási bizottság általi értékelése;

                           c)

                           a kedvezményezett tagállamok beruházásainak finanszírozása és nyomon követése;

                           d)

                           a modernizációs alap végrehajtásával kapcsolatos bármely eljárási szempont.

                     A felülvizsgálat eredményei alapján a Bizottság adott esetben megfelelő javaslatokat tesz.

               (2)   A modernizációs alap végrehajtásának végén a Bizottság záróértékelést készít a modernizációs alap végrehajtásáról. A Bizottság különösen az alapnak a 2003/87/EK irányelv 10d. cikkének (1), (2) és (3) bekezdésében meghatározott célkitűzései felé tett előrelépést értékeli.

               (3)   A Bizottság nyilvánosan hozzáférhetővé teszi a felülvizsgálat és az értékelés eredményeit.

            16. cikk
            Ellenőrzések és az alap pénzügyi érdekeinek védelme

               (1)   Az EBB valamennyi, január 1-jétől december 31-ig tartó pénzügyi évre vonatkozóan elkészíti a modernizációs alap éves beszámolóját, figyelembe véve a 13. cikk (2) bekezdésének b) pontja szerint benyújtott pénzügyi kimutatásokat. E beszámolókat független külső ellenőrzésnek kell alávetni.

               (2)   Az EBB a következő kimutatásokat nyújtja be a Bizottsághoz:

                           a)

                           minden év március 31-ig a modernizációs alap előző pénzügyi évre vonatkozó, nem auditált pénzügyi kimutatásait;

                           b)

                           minden év április 30-ig a modernizációs alap előző pénzügyi évre vonatkozó auditált pénzügyi kimutatásait.

               (3)   Az (1) és a (2) bekezdésben említett elszámolásokat és pénzügyi kimutatásokat a nemzetközi költségvetési számviteli standardokkal (IPSAS-ok) összhangban kell elkészíteni.

               (4)   A kedvezményezett tagállamok jogosultak dokumentumalapú és helyszíni ellenőrzéseket végezni valamennyi projekt-előterjesztőnél és programirányító hatóságnál, valamint a modernizációs alapból támogatásban részesített vállalkozóknál és alvállalkozóknál.

               (5)   Az (1) és a (2) bekezdés céljából a kedvezményezett tagállamok, a projekt-előterjesztők és a programirányító hatóságok, valamint a modernizációs alapból finanszírozott vállalkozók és alvállalkozók egy adott projekttel vagy programmal kapcsolatos utolsó kifizetés időpontjától számított öt éven át megőrzik a teljesített kifizetéseket vagy kiadásokat igazoló dokumentumokat és információkat.

               (6)   A kedvezményezett tagállam – csalás, korrupció és más jogellenes tevékenységek elleni megelőző intézkedések alkalmazásával, hatékony ellenőrzésekkel, szabálytalanság észlelése esetén a jogalap nélkül kifizetett összegek visszafizettetésével, valamint adott esetben hatékony, arányos és visszatartó erejű közigazgatási és pénzügyi szankciókkal – megfelelő intézkedéseket hoz annak biztosítása érdekében, hogy az e rendelet alapján finanszírozott tevékenységek végrehajtása során a modernizációs alap pénzügyi érdekei ne sérüljenek. A visszafizettetések a kedvezményezett tagállamok jogszabályainak megfelelően történnek.
               A 10. cikk (3) bekezdésével összhangban a kedvezményezett tagállam minden visszafizettetett összeg tekintetében kéri a folyósítási határozat módosítását.

         IV. FEJEZET

            ZÁRÓ RENDELKEZÉSEK

            17. cikk
            Tájékoztatás, kommunikáció és nyilvánosság

               (1)   A kedvezményezett tagállamok közigazgatási szerveik illetékes szervezeti egységeinek honlapján nyilvánosan hozzáférhetővé teszik az e rendelet alapján támogatott beruházásokra vonatkozó információkat annak érdekében, hogy tájékoztassák a nyilvánosságot a modernizációs alap szerepéről és célkitűzéseiről. Ezen információk egyértelmű hivatkozást tartalmaznak a modernizációs alapból kapott támogatásra.

               (2)   A kedvezményezett tagállamok biztosítják, hogy a modernizációs alapból nyújtott támogatás végső kedvezményezettjei következetes, lényegi és célzott tájékoztatást nyújtsanak a modernizációs alapból kapott támogatásra vonatkozóan többféle közönségnek, köztük a médiának és a nyilvánosságnak is.

               (3)   A „modernizációs alap” megnevezést valamennyi kommunikációs tevékenység során fel kell tüntetni, illetve a nyilvánosság számára jól látható helyeken kihelyezett hirdetőtáblákon is meg kell jeleníteni.

               (4)   A kedvezményezett tagállamok és a Bizottság a modernizációs alap támogatásával és eredményeivel kapcsolatos információs, kommunikációs és promóciós intézkedéseket hajtanak végre. Ezeknek az intézkedéseknek elő kell segíteniük a modernizációs alap keretében megvalósuló beruházások tervezésével, előkészítésével és végrehajtásával kapcsolatos tapasztalatok, ismeretek és bevált gyakorlatok cseréjét.

            18. cikk
            Átláthatóság

               (1)   A (2) bekezdés sérelme nélkül a beruházási bizottság titkársága gondoskodik arról, hogy a modernizációs alap honlapján közzétételre kerüljenek a következő információk:

                           a)

                           a beruházási bizottság tagjainak és megfigyelőinek a neve, valamint szervezeti kötődése;

                           b)

                           a beruházási bizottság tagjainak önéletrajza és érdekeltségi nyilatkozatai;

                           c)

                           a kiemelt beruházások EBB általi megerősítése;

                           d)

                           a beruházási bizottság ajánlásai a nem kiemelt beruházásokra vonatkozóan;

                           e)

                           a Bizottság folyósítási határozatai;

                           f)

                           a kedvezményezett tagállamok által a 13. cikk szerint benyújtott éves jelentések;

                           g)

                           a beruházási bizottság által a 14. cikk szerint benyújtott éves jelentések;

                           h)

                           a Bizottság által a modernizációs alapról a 15. cikk szerint készített felülvizsgálat és értékelés.

               (2)   A tagállamok, a Bizottság és az EBB nem hoz nyilvánosságra semmilyen, a modernizációs alap végrehajtásával kapcsolatban általuk vagy harmadik felek által benyújtott dokumentumban, tájékoztatásban vagy egyéb anyagban szereplő, üzleti szempontból bizalmas információt.

            19. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. július 9-én.

                  a Bizottság részéről

                  az elnök

               Ursula VON DER LEYEN

            (1)  HL L 275., 2003.10.25., 32. o.

            (2)  A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának: Az európai zöld megállapodás, COM(2019) 640 final, 2019. december 11.

            (3)  A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának: Az európai zöld megállapodáshoz kapcsolódó beruházási terv, COM(2020) 21 final, 2020. január 14.

            (4)  A Bizottság 1407/2013/EU rendelete (2013. december 18.) az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról (HL L 352., 2013.12.24., 1. o.).

            (5)  A Bizottság 651/2014/EU rendelete (2014. június 17.) a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetővé nyilvánításáról (HL L 187., 2014.6.26., 1. o.).

            (6)  A Bizottság 1031/2010/EU rendelete (2010. november 12.) az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló 2003/87/EK európai parlamenti és tanácsi irányelv alapján az üvegházhatást okozó gázok kibocsátási egységei árverés útján történő értékesítésének időbeli ütemezéséről, lebonyolításáról és egyéb vonatkozásairól (HL L 302., 2010.11.18., 1. o.).

            I. MELLÉKLET

               Az EBB-hez és a beruházási bizottsághoz benyújtandó beruházási javaslatokban szerepeltendő információk

            1.   Valamennyi beruházási javaslat

                        1.1.

                        a befektetési terület meghatározása a 2003/87/EK irányelv 10d. cikkének (1) vagy (2) bekezdésével összhangban;

                        1.2.

                        a beruházás általános áttekintése, beleértve a célkitűzéseket és a megcélzott kedvezményezettet vagy kedvezményezetteket, adott esetben a technológiát, adott esetben a kapacitást és a beruházás becsült időtartamát;

                        1.3.

                        a modernizációs alapból nyújtandó támogatás igénylésének indokolása, beleértve annak megerősítését, hogy a beruházás megfelel a 2003/87/EK irányelv 10d. cikke (1) bekezdésében foglaltaknak;

                        1.4.

                        a modernizációs alapból fedezendő költségek meghatározása;

                        1.5.

                        az alkalmazott támogatási eszköz vagy eszközök leírása;

                        1.6.

                        a modernizációs alapból igényelt finanszírozás összege;

                        1.7.

                        az egyéb uniós és nemzeti eszközökből származó hozzájárulás vagy hozzájárulások;

                        1.8.

                        állami támogatás megléte (a Szerződés 107. cikkének (1) bekezdése értelmében), és adott esetben a következők megjelölése:

                                    a)

                                    hivatkozás a nemzeti támogatási intézkedést jóváhagyó bizottsági határozatra;

                                    b)

                                    az a hivatkozás, amely alatt a csoportmentesség alá tartozó intézkedést nyilvántartásba vették (a Bizottság 651/2014/EU rendelet 11. cikkében említett elektronikus bejelentési rendszere által kiadott állami támogatási szám);

                                    c)

                                    a támogatási intézkedés Bizottság felé történő bejelentésének várható dátuma;

                        1.9.

                        a tagállam nyilatkozata az alkalmazandó uniós és nemzeti jogszabályoknak való megfelelésről;

                        1.10.

                        amennyiben a beruházás célja a méltányos átmenetre vonatkozó területi terv végrehajtása, tájékoztatás a beruházásnak a tervhez való várható hozzájárulásáról.

                  2.   Kiegészítő információk a programokról

                        2.1.

                        az irányító hatóság neve;

                        2.2.

                        annak feltüntetése, hogy a javaslat meglévő programra vonatkozik-e;

                        2.3.

                        a program teljes értéke.

                  3.   Kiegészítő információk a programoktól eltérő javaslatokról

                        3.1.

                        a projekt-előterjesztő neve;

                        3.2.

                        a projekt helyszíne;

                        3.3.

                        a beruházás összköltsége;

                        3.4.

                        a projekt fejlesztési szakasza (a megvalósíthatóságtól az üzemeltetésig);

                        3.5.

                        a megszerzett vagy beszerzendő kötelező engedélyek listája.

                  4.   Kiegészítő információk a nem kiemelt javaslatokról

                        4.1.

                        az építési és üzemeltetési szakaszokra vonatkozó mennyiségi adatok, beleértve a javaslatok hozzájárulását a modernizációs alap, az Unió 2030-ig tartó időszakra vonatkozó éghajlat- és energiapolitikai kerete és a Párizsi Megállapodás célkitűzéseihez;

                        4.2.

                        hitelesített pénzügyi előrejelzés, beleértve a magánforrásokból származó tervezett pénzügyi hozzájárulást;

                        4.3.

                        az EBB által kért bármely egyéb célzott teljesítménymutató ismertetése;

                        4.4.

                        a projekt-előterjesztővel, a beruházással, az általános piaci feltételekkel és a környezetvédelmi kérdésekkel kapcsolatos egyéb releváns információk.

            II. MELLÉKLET

               A kedvezményezett tagállam által a Bizottsághoz benyújtandó éves jelentésben megadandó információk

            1.   A beruházások áttekintése

                        1.1.

                        a modernizációs alapból eddig finanszírozott beruházások száma;

                        1.2.

                        a folyamatban lévő, a befejezett és a leállított beruházások száma;

                        1.3.

                        adott esetben a kiemelt beruházások számára biztosított finanszírozásnak a nem kiemelt beruházások számára biztosított finanszírozáshoz viszonyított teljes aránya a kedvezményezett tagállamban.

                  2.   Az egyes beruházásokra vonatkozó információk

                        2.1.

                        teljes mobilizált beruházás (a beruházás összköltsége);

                        2.2.

                        a modernizációs alapból a projekt-előterjesztő vagy a programirányító hatóság számára teljesített kifizetések időpontjai és összegei;

                        2.3.

                        a kedvezményezett tagállam számára a modernizációs alapból átutalt, de a projekt-előterjesztőnek vagy a programirányító hatóságnak még ki nem fizetett összegek;

                        2.4.

                        a kedvezményezett tagállam által a projekt-előterjesztőtől vagy a programirányító hatóságtól visszakövetelt összegek, valamint a visszatérítés időpontjai;

                        2.5.

                        a beruházás hozzáadott értékének felmérése az energiahatékonyság és az energiarendszer korszerűsítése szempontjából, beleértve a következőkre vonatkozó információkat:

                                    a)

                                    a megtakarított energia MWh-ban kifejezve;

                                    b)

                                    a beruházás élettartamának végéig várhatóan megtakarítandó halmozott MWh;

                                    c)

                                    a megtakarított üvegházhatásúgáz-kibocsátás tCO2-ben kifejezve;

                                    d)

                                    a beruházás élettartamának végéig várhatóan megtakarítandó kumulatív tCO2;

                                    e)

                                    adott esetben a telepített további megújulóenergia-kapacitás;

                                    f)

                                    mobilizált források (a befektetett teljes összeg a modernizációs alapból nyújtott hozzájáruláshoz képest);

                        2.6.

                        amennyiben a beruházás célja a méltányos átmenetre vonatkozó területi terv végrehajtása, tájékoztatás a beruházásnak a tervhez való várható hozzájárulásáról.

                        2.7.

                        Programok esetében a jelentendő adatokat összesített formában kell megadni.

                  3.   Kiegészítő információk a programoktól eltérő befektetésekről

                        3.1.

                        az előző éves jelentés óta elért mérföldkövek;

                        3.2.

                        várható üzembe helyezés;

                        3.3.

                        tapasztalt vagy várható végrehajtási késedelmek;

                        3.4.

                        az elszámolható költségekben, az alkalmazott technológiában vagy a beruházás eredményeiben tapasztalt vagy várható változások.

                  4.   Kiegészítő információk a nem kiemelt beruházásokról

                        4.1.

                        a magánforrásokból történő társfinanszírozás megerősítése.


                  10.7.2020

                  HU

                  Az Európai Unió Hivatalos Lapja

                  L 221/122

         A BIZOTTSÁG (EU) 2020/1002 VÉGREHAJTÁSI RENDELETE
         (2020. július 9.)
         az (EU) 2019/2072 végrehajtási rendelettől az Egyesült Államokból származó vagy ott feldolgozott kőrisfa Unióba történő behozatalára vonatkozó előírások tekintetében történő eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 41. cikke (2) bekezdésére,
         mivel:

                     (1)

                     Az (EU) 2018/1203 bizottsági végrehajtási határozat (2) értelmében a tagállamok az Egyesült Államokból származó vagy ott feldolgozott kőrisfa (Fraxinus L.) Unióba történő behozatalára vonatkozó különleges követelmények tekintetében ideiglenesen eltérhetnek a 2000/29/EK tanácsi irányelv (3) egyes rendelkezéseitől.

                     (2)

                     A 2000/29/EK irányelvet hatályon kívül helyezte és felváltotta az (EU) 2016/2031 rendelet. A bizonyos növények, növényi termékek és egyéb anyagok Unióba történő behozatalára vonatkozó szabályokat és követelményeket megállapító (EU) 2019/2072 bizottsági végrehajtási rendelet (4) az említett irányelv I–V. mellékletének helyébe lépett.

                     (3)

                     Az (EU) 2019/2072 rendelet 8. cikkének az említett rendelet VII. mellékletének 87. pontjával összefüggésben értelmezett (1) bekezdése értelmében az Egyesült Államokból származó vagy ott feldolgozott kőrisfa (a továbbiakban: meghatározott faanyag) Unióba történő behozatalára bizonyos különleges előírások vonatkoznak az Agrilus planipennis Fairmaire károsítóval való fertőzés kockázatának az Unióban történő elkerülése érdekében. Ezek az előírások bizonyos mértékben eltérnek az (EU) 2018/1203 végrehajtási határozatban a meghatározott faanyag Unióba történő behozatala, ellenőrzése és felügyelete tekintetében megállapított követelményektől.

                     (4)

                     A Bizottság 2018-ban és 2019-ben végzett ellenőrzései alapján megállapítást nyert, hogy az Egyesült Államok azáltal, hogy hatósági ellenőrzései keretében az (EU) 2018/1203 végrehajtási határozatban foglalt követelményeket alkalmazza, az (EU) 2019/2072 rendelet VII. mellékletének 87. a) és b) pontjában előírt szinttel egyenértékű növényegészségügyi védelmet biztosít.

                     (5)

                     Az (EU) 2018/1203 végrehajtási határozat 2020. június 30-ig alkalmazandó. Az Egyesült Államok 2020. január 16-án kérelmezte az eltérésnek a 2020. június 30. utáni időszakra történő meghosszabbítását.

                     (6)

                     Az Egyesült Államokból származó vagy ott feldolgozott kőrisfa további behozatalának biztosítása érdekében helyénvaló eltérést biztosítani az (EU) 2019/2072 végrehajtási rendelet 8. cikkének (1) bekezdésétől, valamint VII. mellékletének 87. a) és b) pontjától annak érdekében, hogy a meghatározott faanyag az (EU) 2018/1203 végrehajtási határozatban megállapítottakat bizonyos kiigazításokkal tükröző különleges előírásoknak való megfelelés esetén behozható legyen az Unióba.

                     (7)

                     A meghatározott faanyag további behozatalának biztosítása érdekében ezt a rendeletet 2020. július 1-jétől kell alkalmazni.

                     (8)

                     Ezt a rendeletet 2023. június 30-ig kell alkalmazni annak érdekében, hogy az említett időpontig sor kerülhessen alkalmazásának felülvizsgálatára.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az ideiglenes eltérésre vonatkozó különleges előírások
            Az (EU) 2019/2072 végrehajtási rendelet 8. cikkének (1) bekezdésétől, valamint VII. mellékletének 87. a) és b) pontjától eltérve az Egyesült Államokból származó vagy ott feldolgozott kőrisfa (Fraxinus L.) (a továbbiakban: meghatározott faanyag) Unióba történő behozatalának feltétele az e rendelet 2. cikkében és mellékletében meghatározott előírásoknak való megfelelés.

            2. cikk
            Növényegészségügyi bizonyítvány

               (1)   A meghatározott faanyagot az Egyesült Államokban kiállított növényegészségügyi bizonyítványnak kell kísérnie, amely igazolja az (EU) 2016/2031 rendelet 30. cikke alapján a vizsgálatot követően elfogadott intézkedések hatálya alá tartozó uniós zárlati károsítóktól és az uniós zárlati károsítók jegyzékében nem szereplő károsítóktól való mentességet.

               (2)   A növényegészségügyi bizonyítvány „Kiegészítő nyilatkozat” rovatának tartalmaznia kell a következőket:

                           a)

                           „Az (EU) 2020/1002 bizottsági végrehajtási rendeletben (*) megállapított európai uniós követelményeknek megfelelően

                                       (*)

                                       A Bizottság (EU) 2020/1002 végrehajtási rendelete (2020. július 9.) az (EU) 2019/2072 végrehajtási rendelettől az Egyesült Államokból származó vagy ott feldolgozott kőrisfa Unióba történő behozatalára vonatkozó előírások tekintetében történő eltérésről (HL L 221, 2020.7.10., 122 o.).” szövegezésű nyilatkozat;

                           b)

                           az egyes exportált egyedi kötegeknek megfelelő kötegszám(ok);

                           c)

                           a jóváhagyott egyesült államokbeli létesítmények neve.

            3. cikk
            A hatályvesztés időpontja
            Ez a rendelet 2023. június 30-án hatályát veszti.

            4. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. július 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. július 9-én.

                  a Bizottság részéről

                  az elnök

               Ursula VON DER LEYEN

            (1)  HL L 317., 2016.11.23., 4. o.

            (2)  A Bizottság (EU) 2018/1203 végrehajtási határozata (2018. augusztus 21.) az Amerikai Egyesült Államokból származó vagy ott feldolgozott kőrisfa tekintetében a tagállamoknak a 2000/29/EK tanácsi irányelv egyes rendelkezéseitől való ideiglenes eltérés engedélyezése céljából adott felhatalmazásról, valamint az (EU) 2017/204 bizottsági végrehajtási határozat hatályon kívül helyezéséről (HL L 217., 2018.8.27., 7. o.).

            (3)  A Tanács 2000/29/EK irányelve (2000. május 8.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).

            (4)  A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

            MELLÉKLET

               A. rész

            1.   Feldolgozási követelmények

            Az 1. cikkben hivatkozott meghatározott faanyag feldolgozásának meg kell felelnie az alábbi követelményeknek:

                        a)

                        Kérgezés
                        A meghatározott faanyag kérgezett, csupán olyan, láthatóan elkülönülő, egymással nem összefüggő kisebb kéregdarabok maradhatnak rajta, amelyek megfelelnek az alábbi követelmények valamelyikének:

                                    (1)

                                    3 cm-nél keskenyebbek (hosszúságuktól függetlenül); vagy

                                    (2)

                                    ha szélességük meghaladja a 3 cm-t, az egyes kéregdarabok teljes felülete kisebb, mint 50 cm2.

                        b)

                        Fűrészelés
                        A meghatározott faanyagból készült fűrészáru kérgezett hengeres fából származik.

                        c)

                        Hőkezelés
                        A meghatározott faanyagot teljes vastagságában az Állat- és Növényegészségügyi Ellenőrző Szolgálat (APHIS) vagy egy, az APHIS által elismert ügynökség által jóváhagyott hőkemencében 12 00 percen keresztül legalább 71 °C-ra melegítik.

                        d)

                        Szárítás
                        A meghatározott faanyagot legalább két hétig az APHIS által elismert ipari szárítási eljárással szárítják.
                        A fa végső nedvességtartalma nem haladhatja meg a szárazanyag-tartalom 10 %-át.

                  2.   A létesítményekre vonatkozó követelmények

            A meghatározott faanyagot olyan létesítményben kell előállítani, kezelni vagy tárolni, amely megfelel a következő követelmények mindegyikének:

                        a)

                        az APHIS vagy az APHIS által jóváhagyott ügynökség tanúsítási programja keretében az Agrilus planipennis Fairmaire károsítóra vonatkozóan tanúsítással rendelkezik;

                        b)

                        az APHIS honlapján közzétett adatbázisban szerepel;

                        c)

                        az APHIS vagy az APHIS által jóváhagyott ügynökség havonta legalább egyszer ellenőrzi, és az ellenőrzések során megállapítást nyert, hogy e melléklet követelményeinek megfelel. Abban az esetben, ha ezeket az ellenőrzéseket az APHIS által jóváhagyott ügynökség végzi, az APHIS félévente ellenőrzi e munkát. A féléves ellenőrzések magukban foglalják az ügynökség eljárásainak és dokumentációjának ellenőrzését, valamint a jóváhagyott létesítményekben végzett ellenőrzéseket;

                        d)

                        a meghatározott faanyag kezeléséhez alkalmazott eszközöket folyamatosan a berendezések üzembentartási kézikönyvének megfelelően kalibrálják;

                        e)

                        az APHIS vagy az APHIS által jóváhagyott ügynökség általi ellenőrzések céljára az alkalmazott eljárásokról – beleértve a fa kezelésének időtartamát, a kezelés ideje alatti hőmérsékletet, valamint minden exportálásra szánt köteg kapcsán a megfelelőség ellenőrzését és a fa végső nedvességtartalmát – nyilvántartást vezetnek.

                  3.   Címkézés

            A meghatározott faanyag minden kötegén jól láthatóan szerepelnie kell a köteg egyedi számának és az alábbi szöveget tartalmazó címkének: „HT-KD” vagy „Heat Treated-Kiln Dried” (hőkezelt, mesterségesen szárított). A jóváhagyott létesítmény kijelölt tisztségviselője vagy az ő felügyelete alatt egy alkalmazott azt követően állítja ki a címkét, hogy megbizonyosodott arról, hogy teljesülnek az 1. pont szerint a feldolgozási eljárásokra és a 2. pont szerint a létesítményekre vonatkozó követelmények.
            4.   A kivitelt megelőző ellenőrzések

            Az Unióba szánt meghatározott faanyagot a kivitele előtt az APHIS-nak vagy az APHIS által jóváhagyott ügynökségnek meg kell vizsgálnia annak biztosítása érdekében, hogy a 1. és 3. pontban meghatározott követelmények teljesüljenek.

               B. rész

               A meghatározott faanyag a megfelelő KN-kódokkal

                        1.

                        A Fraxinus L. fája, a következőktől eltérő formában:

                                    —

                                    egészében vagy részben e fákból származó fadarabok, szemcsék, fűrészpor, forgács, fahulladék vagy más fatörmelék,

                                    —

                                    fából készült csomagolóanyag, csomagolóládák, dobozok, rekeszek, hordók és hasonló csomagolóeszközök, szállítódeszkák, szekrényes rakodólapok és egyéb raklapok, raklapkeretek, alátétfa, függetlenül attól, hogy azokat ténylegesen használják-e vagy sem a különféle tárgyak szállításánál, kivéve a faáru alátámasztására szolgáló olyan alátétfákat, amelyek ugyanolyan típusú és minőségű fából készültek, mint a szállítmányban lévő fa, és amelyek ugyanazoknak az uniós növényegészségügyi követelményeknek felelnek meg, mint a szállítmányban lévő fa,

                              de beleértve a természetes hengeres felszínét meg nem tartott fát, valamint a kezeletlen fából készült bútorokat és egyéb tárgyakat

                        ex 4401 12 00
                        ex 4403 12 00
                        ex 4403 99 00
                        ex 4404 20 00
                        ex 4406 12 00
                        ex 4406 92 00
                        4407 95 10
                        4407 95 91
                        4407 95 99
                        ex 4407 99 27
                        ex 4407 99 40
                        ex 4407 99 90
                        ex 4416 00 00
                        ex 9406 10 00